CELEX: 32013R1087
Language: sl
Date: 2013-11-04 00:00:00
Title: Uredba Komisije (EU) št. 1087/2013 z dne 4. novembra 2013 o spremembi Uredbe (ES) št. 1005/2009 Evropskega parlamenta in Sveta v zvezi s poročanjem o metilbromidu

5.11.2013   
            
            
               SL
            
            
               Uradni list Evropske unije
            
            
               L 293/28
            
         UREDBA KOMISIJE (EU) št. 1087/2013
   z dne 4. novembra 2013
   o spremembi Uredbe (ES) št. 1005/2009 Evropskega parlamenta in Sveta v zvezi s poročanjem o metilbromidu
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1005/2009 Evropskega parlamenta in Sveta z dne 16. septembra 2009 o snoveh, ki tanjšajo ozonski plašč (1) in zlasti člena 26(3) Uredbe,
   ob upoštevanju naslednjega:
   
               (1)
            
            
               Skladno s členom 26(1)(a) države članice vsako leto sporočijo količine metilbromida, ki so v skladu s členom 12(2) dovoljene za karantenske ukrepe in predtovorna opravila, ter količine metilbromida, ki so v skladu s členom 12(3) dovoljene za uporabo v nujnih primerih.
            
         
               (2)
            
            
               Rok 18. marec 2010, ki ga navaja člen 12(1), je potekel, torej metilbromida ni več mogoče dajati na trg ter ga uporabljati za karantenske ukrepe in predtovorna opravila. Letno poročanje držav članic o količinah metilbromida, dovoljenih za karantenske ukrepe in predtovorna opravila v skladu s členom 12(2), je zato odveč.
            
         
               (3)
            
            
               Za začasno dovoljenje za metilbromid v nujnih primerih iz člena 12(3) je potreben poseben sklep Komisije za vsak primer posebej. Ker je obveznost poročanja lahko neposredno vključena v vsak poseben sklep, je letno poročanje držav članic odveč.
            
         
               (4)
            
            
               Zato bi bilo člen 26(1)(a) treba črtati.
            
         
               (5)
            
            
               Ukrepi iz te uredbe so v skladu z mnenjem odbora, ustanovljenega s členom 25(1) Uredbe (ES) št. 1005/2009 –
            
         SPREJELA NASLEDNJO UREDBO:
   Člen 1
   Člen 26(1)(a) Uredbe (ES) št. 1005/2009 se črta.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 4. novembra 2013
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 286, 31.10.2009, str. 1.